
PËR DISA NDRYSHIME DHE SHTESA NË LIGJIN NR. 9157, DATË 4.12.2003 “PËR PËRGJIMIN E TELEKOMUNIKIMEVE”, TË NDRYSHUAR

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

	Në ligjin nr. 9157, datë 4.12.2003 “Për përgjimin e telekomunikimeve”, të ndryshuar, bëhen këto ndryshime dhe shtesa: 

Neni 1

	Titulli i ligjit ndryshohet si më poshtë: 
“PËR PËRGJIMIN E KOMUNIKIMEVE ELEKTRONIKE”.

Neni 2

Në nenin 3 bëhen këto shtesa dhe ndryshime: 
1. Pika 3 ndryshohet si më poshtë: 
“3. “Sipërmarrës i komunikimeve elektronike” është çdo person fizik ose juridik, i cili ofron rrjete të komunikimeve elektronike dhe/ose shërbime të komunikimeve elektronike, sipas përcaktimeve të legjislacionit në fuqi për komunikimet elektronike në Republikën e Shqipërisë.”. 
2. Pika 9 ndryshohet si më poshtë: 
“9. “Komunikim” ka të njëjtin kuptim me atë të përcaktuar në pikën 13 të nenit 3 të ligjit nr. 9918, datë 19.5.2008 “Për komunikimet elektronike në Republikën e Shqipërisë”, të ndryshuar.”. 
	
Neni 3

	Neni 10 ndryshohet si më poshtë:
                              
“Neni 10
Përmbajtja e vendimit për përgjim

Vendimi për përgjim përmban këto elemente:
a) institucionin kërkues;
b) strukturën përgjegjëse në SHISH, në seksionin e përgjimeve të Policisë së Shtetit apo në Shërbimin e Kontrollit të Brendshëm në Ministrinë e Brendshme ose, sipas rastit, punonjësit e autorizuar nga titullarët e institucioneve kërkuese për të kryer procesin teknik të përgjimit;
c) gjenealitetet dhe adresën e subjektit që do të vendoset nën përgjim ose në ndjekje, mjedisin/mjediset e identifikuara, për të cilat do të kryhet përgjimi, pajisjet fundore që përdor subjekti i përgjimit për realizimin e komunikimit elektronik, si dhe sipërmarrësin e komunikimeve elektronike që ofron shërbimin;
ç)  afatin ose afatet e përgjimit, ku përcaktohet data dhe ora e fillimit dhe e mbarimit.
Vendimi ngarkon me zbatimin e tij strukturën përgjegjëse të përgjimeve në SHISH dhe institucionin kërkues.”.  

Neni 4

Në nenin 12, në fund të pikës 1 shtohet fjalia me këtë përmbajtje: 
“Për llogari të institucioneve të tjera, procesi teknik i përgjimit kryhet nga punonjësit e autorizuar prej tyre.”.

Neni 5

Në nenin 13, pas fjalëve “në administrim” shtohen fjalët “dhe e instaluar”.
 
Neni 6

Në nenin 20 pika 3 dhe në përmbajtjen e të gjithë ligjit, pas fjalëve “Ministri i Brendshëm” shtohen fjalët “Ministri i Drejtësisë”. 

Neni 7

Në nenin 21 bëhen këto ndryshime dhe shtesa: 
1. Pika 1 ndryshohet si më poshtë: 
“1. Sipërmarrësit e komunikimeve elektronike realizojnë, me shpenzimet e tyre, infrastrukturën e nevojshme në rrjetin e tyre të komunikimeve elektronike, deri në pikën e lidhjes me bërthamën elektronike të komandimit, për të siguruar, brenda 180 ditëve nga marrja e kërkesës nga institucionet që administrojnë sisteme përgjimi, sipas këtij ligji, aftësinë përgjuese ndaj përdoruesve që shfrytëzojnë shërbimet e komunikimeve elektronike të ofruara prej tyre.”. 
2. Pika 4 ndryshohet si më poshtë: 
“4. Kur sipërmarrësit e komunikimeve elektronike bëjnë çdo lloj ndryshimi teknologjik ose zgjerim kapaciteti, detyrohen të mbulojnë me shpenzimet e veta vazhdueshmërinë e funksionimit të procesit të përgjimit.”. 
3. Pas pikës 4 shtohen pikat 5 dhe 6 me këtë përmbajtje:  
“5. Në rast ndryshimesh në bërthamën elektronike të komandimit, që imponojnë ndryshime në infrastrukturën e komunikimeve elektronike të sipërmarrësve, struktura përgjegjëse për bërthamën elektronike të komandimit njofton sipërmarrësit e komunikimeve elektronike për ndryshimin, të paktën, 180 ditë para këtij ndryshimi. 
6. Në rast të mospërmbushjes së detyrimit,  sipas pikës 1 të këtij neni, Autoriteti i Komunikimeve Elektronike dhe Postare vepron në përputhje me kompetencat e parashikuara në nenet 18, 131 dhe 137 të ligjit nr. 9918, datë 19.5.2008 “Për komunikimet elektronike në Republikën e Shqipërisë”, të ndryshuar.”.

Neni 8

Në nenin 24 rreshti i parë, fjalët “në bashkëpunim” zëvendësohen me fjalët “nxjerr një udhëzim të përbashkët” dhe në rreshtin e dytë, fjala “përcaktojnë” zëvendësohet me fjalën “për”.



Neni 9

1. Kudo në ligj fjalët “telekomunikacion” dhe “telekomunikim” zëvendësohen me fjalët “komunikim elektronik”. 	
2. Kudo në ligj fjalët “Sektori i përgjimeve në SHISH” zëvendësohen me fjalët “Struktura Përgjegjëse e Përgjimeve në SHISH”. 	
3. Kudo në ligj fjalët “operator/ët e telekomunikacioneve” zëvendësohen me fjalët “sipërmarrës/it e komunikimeve elektronike”. 

Neni 10

Ky ligj hyn në fuqi 15 ditë pas botimit në Fletoren Zyrtare.

Miratuar në datën 13.12.2012

Shpallur me dekretin nr.7874, datë 26.12.2012 të Presidentit të Republikës së Shqipërisë, Bujar Nishani
